Det er is fra stranden, som af vinden skubbes op langs den nordre mole og ind i havnen i Vesterø, som siden tirsdag morgen har blokeret for, at Margrethe Læsø kunne sejle ud af havnen. Onsdagens første afgang fra Vesterø mod Frederikshavn kl. 6.00 måtte aflyses, da færgen ikke kunne komme ud af havnen, men kl. 10.00 lykkedes det færgen at komme afsted fra Læsø efter 20 minutters is-kamp i havnen. Vesterø Havns havnefoged Alex Rasmussen fulgte fra kajen færgens kamp for at komme gennem isen. - De forsøger at skubbe isen ud af havnen med roterne. Det lykkes lidt, men det går langsomt, fortæller havnefoged Alex Rasmussen. I går blev samtlige seks afgange mellem Læsø og Frederikshavn aflyst, og onsdagens to første afgange led samme skæbne. Færgen har nu sat kursen mod Frederikshavn, hvor havnen er is-fri, så sejladsen retur til Vesterø til middag er ikke i fare for at blive aflyst. Ifølge havnefoged Alex Rasmussen opstår problemet først, når færgen skal ud af Vesterø Havn. - Spørgsmålet er om isen er kommet tilbage i havnen, når færgen skal tilbage til Læsø i eftermiddag, siger han.
Is og vind har siden tirsdag morgen tvunget Læsøfærgen til at blive i havnen i Vesterø, men onsdag formiddag lykkedes det færgen at komme gennem isen og sætte kursen mod Frederikshavn.